Σακίλ Ο'Νιλ

Ο **Σακίλ Ρασόν Ο'Νιλ** (αγγλικά: *Shaquille Rashaun O'Neal*, γεννήθηκε 6 Μαρτίου 1972) είναι Αμερικανός πρώην επαγγελματίας διεθνής καλαθοσφαιριστής, πρώην ράπερ και νυν αναλυτής σε τηλεοπτικό πρόγραμμα. Έχει ύψος 2,16 μέτρα και αγωνιζόταν ως σέντερ, θεωρούμενος ως ένας από τους καλύτερους στη θέση του όλων των εποχών.

## Βιογραφία

### Πρώτα χρόνια
Γεννήθηκε στις 6 Μαρτίου 1972 στο Νιούαρκ του Νιου Τζέρσεϊ, με γονείς που έπαιζαν μπάσκετ με επιτυχία στο λύκειο. από τη Λούσιλ Ο'Νιλ και τον Τζο, οι οποίοι έπαιζαν μπάσκετ στο λύκειο. Ο πατέρας του αντιμετώπιζε πρόβλημα ναρκωτικών μετά από μία αποφυλάκισή του, δεν ξαναπήρε θέση στη ζωή του Ο'Νιλ και αντ' αυτού συμφώνησε να παραιτηθεί από τα γονικά του δικαιώματα στον Τζαμαϊκανό πατριό του, έναν λοχία του στρατού.  

### Καριέρα
Μετά τα χρόνια στο Πανεπιστήμιο της Λουιζιάνα, ο Ο'Νιλ επιλέχθηκε από τους Ορλάντο Μάτζικ στην πρώτη γενική επιλογή στο ντραφτ του ΝΒΑ το 1992. Γρήγορα έγινε ένας από τους κορυφαίους σέντερ στο πρωτάθλημα, κερδίζοντας το βραβείο του καλύτερου πρωτοεμφανιζόμενου (*Rookie of the Year*) τη σεζόν 1992-93 έχοντας μέσο όρο 23,4 πόντους και 13,9 ριμπάουντ και αργότερα οδηγώντας την ομάδα του στους τελικούς του NBA το 1995, ενώ ο ίδιος ήταν πρώτος σκόρερ του πρωταθλήματος δεύτερος στην ψηφοφορία του πολυτιμότερου παίκτη της κανονικής περιόδου εκείνη τη χρονιά. Από την αρχή ξεχώρισε για το δυναμικό τρόπο παιχνιδιού του χρησιμοποιώντας τον όγκο του ως κύριο επιθετικό όπλο. Η δύναμη των καρφωμάτων του τον έκανε άμεσα γνωστό και δημοφιλή. Με βάρος 147 έως και 179 κιλά από το μέσο της καριέρας του ήταν ένας από τους βαρύτερους παίκτες που έχουν παίξει ποτέ στο ΝΒΑ. Το 2024 οι Ορλάντο Μάτζικ απέσυραν τη φανέλα με το νούμερο 32 που φορούσε και έγινε μόλις ο δεύτερος παίκτης στη ιστορία που η φανέλα του αποσύρθηκε από τρεις ομάδες μετά τον Ουίλτ Τσάμπερλεϊν.

Μετά από τέσσερα χρόνια με τους Μάτζικ, υπέγραψε ως ελεύθερος παίκτης με τους Λος Άντζελες Λέικερς το 1996. Κατέκτησε τρία συνεχόμενα πρωταθλήματα το 2000, 2001, και το 2002, κερδίζοντας τον τίτλο του πολυτιμότερου παίκτη των τελικών ισάριθμες φορές. Οι εμφανίσεις του στους τελικούς του 2000 απέναντι στους Ιντιάνα Πέισερς με μέσο όρο 38 πόντους και 16,7 ριμπάουντ θεωρούνται από τις καλύτερες στην ιστορία του πρωταθλήματος. Την ημέρα των 28ων γενεθλίων του σημείωσε ρεκόρ καριέρας έχοντας 61 πόντους απέναντι στους Λος Άντζελες Κλίπερς. Ήταν ο πολυτιμότερος παίκτης της κανονικής περιόδου το 2000, ενώ ήταν τρίτος το 2001. Μέτα από κόντρα του με τον Κόμπι Μπράιαντ, πωλήθηκε στους Μαϊάμι Χιτ το 2004, όπου ήδη από την πρώτη χρονιά έκανε τη διαφορά με την παρουσία του με τους Χιτ να σημειώνουν ρεκόρ ιστορίας με 62 νίκες ανεβαίνοντας κατά 33 σε σχέση με την προηγούμενη χρονιά, ο ίδιος ήταν δεύτερος πολυτιμότερος παίκτης του πρωταθλήματος και το τέταρτο πρωτάθλημα NBA ακολούθησε το 2006. Στα μέσα της σεζόν 2007-08 πήρε μεταγραφή στους Φοίνιξ Σανς. Μετά από ενάμιση έτος με τους Σανς, την σεζόν 2009-10 έγινε παίκτης των Κλίβελαντ Καβαλίερς. Ο Ο'Νιλ έπαιξε για τους Μπόστον Σέλτικς τη σεζόν 2010-11 πριν από την αποχώρησή του το 2011.

Προσωπικά βραβεία που έχει κερδίσει περιλαμβάνουν το βραβείο MVP το 1999-2000, είχε 15 εμφανίσεις στο All-Star game, τρία βραβεία All-Star Game MVP, τρεις φορές MVP τελικών, δύο φορές πρώτος σκόρερ ΝΒΑ, 14 φορές στην καλύτερη ομάδα, και τρεις φορές στη καλύτερη αμυντική ομάδα. Είναι ένας από τους τρεις παίκτες που έχουν κερδίσει το βραβείο NBA MVP, All-Star Game MVP και MVP τελικών την ίδια χρονιά (2000), οι άλλοι παίκτες είναι Ουίλις Ριντ το 1970 και ο Μάικλ Τζόρνταν το 1996 και το 1998. Κατατάσσεται στους 10 πρώτους όλων των εποχών σε σουτ δύο πόντων, στα κοψίματα και στους σκόρερ. Ήταν ο πιο εύστοχος παίκτης του πρωταθλήματος για 10 φορές. Με τη Εθνική ομάδα των ΗΠΑ κατέκτησε το χρυσό μετάλλιο στο Παγκόσμιο Πρωτάθλημα του 1994 αναδεικνυόμενος ως πολυτιμότερος παίκτης με μέσους όρους 18 πόντους και 8,5 ριμπάουντ καθώς και το χρυσό μετάλλιο στους Ολυμπιακούς Αγώνες του 1996 έχοντας 9,3 πόντους και 5,3 ριμπάουντ. Οι Μαϊάμι Χιτ απέσυραν τη φανέλα με το νούμερο 32 και οι Λέικερς με το 34 που φορούσε κατά τη διάρκεια της καριέρας του στις ομάδες αυτές. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

### Εκτός γηπέδων
Εκτός από την καριέρα του στο μπάσκετ, έχει κυκλοφορήσει τέσσερα άλμπουμ ραπ, με το πρώτο *Shaq Diesel* να γίνεται πλατινένιο. Έχει εμφανιστεί σε πολλές ταινίες και έχει πρωταγωνιστήσει και σε δικά του ριάλιτι σόου.

## Τίτλοι και διακρίσεις

* 4 × πρωταθλητής NBA (2000–2002, 2006)
* ΝΒΑ πολυτιμότερος παίκτης (2000)
* 3 × MVP τελικών NBA (2000–2002)
* 15 × NBA All-Star (1993–1998, 2000–2007, 2009)
* 3 × NBA All-Star Game MVP (2000, 2004, 2009)
* 8 × Πρώτη ομάδα All-NBA (1998, 2000-2006)
* 2 × All-NBA Δεύτερη καλύτερη ομάδα (1995, 1999)
* 4 × All-NBA Τρίτη καλύτερη ομάδα (1994, 1996, 1997, 2009)
* 3 × NBA Δεύτερη αμυντική ομάδα (2000, 2001, 2003)
* ΝΒΑ Ρούκι της χρονιάς (1993)
* NBA Πρώτη ομάδα ρούκι (1993)
* 2 × Πρώτος σκόρερ NBA (1995, 2000)
* Επετειακή ομάδα NBA (50 ετών, 75 ετών)
* Νο. 34 αποσύρθηκε από τους Λος Άντζελες Λέικερς
* Νο 32 που αποσύρθηκε από τους Μαϊάμι Χιτ
* Νο 32 που αποσύρθηκε από τους Ορλάντο Μάτζικ 
* Associated Press Παίκτης της Χρονιάς (1991)
* UPI Παίκτης της Χρονιάς (1991)
* 2 × *Consensus first-team All-American* (1991, 1992)
* 2 × SEC Παίκτης της Χρονιάς (1991, 1992)
* 2 × Πρώτος στα ριμπάουντ NCAA (1991, 1992)
* Νο. 33 αποσύρθηκε από την LSU Tigers
* MVP Παγκόσμιου Πρωταθλήματος FIBA ​​(1994)
* Καλαθοσφαιριστής της χρονιάς ΗΠΑ (1994)
* *McDonald's All-American Game Co-MVP* (1989)
* *First-team Parade All-American* (1989)

## Παραπομπές


## Εξωτερικοί σύνδεσμοι

* Αναλυτικά στατιστικά καριέρας 
* Shaquille O'Neal 

Κατηγορία:Αμερικανοί καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Ορλάντο Μάτζικ
Κατηγορία:Καλαθοσφαιριστές Λος Άντζελες Λέικερς
Κατηγορία:Καλαθοσφαιριστές Μαϊάμι Χιτ
Κατηγορία:Καλαθοσφαιριστές Φοίνιξ Σανς
Κατηγορία:Καλαθοσφαιριστές Κλίβελαντ Καβαλίερς
Κατηγορία:Καλαθοσφαιριστές Μπόστον Σέλτικς
Κατηγορία:Καλαθοσφαιριστές του NBA
Κατηγορία:Καλαθοσφαιριστές All-Star Game (NBA)
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Αμερικανοί Ολυμπιονίκες
Κατηγορία:Καλαθοσφαιριστές Παγκοσμίου Πρωταθλήματος 1994 
Κατηγορία:Παίκτες νικητές Παγκοσμίου Πρωταθλήματος FIBA
Κατηγορία:Καλαθοσφαιριστές στους Θερινούς Ολυμπιακούς Αγώνες 1996
Κατηγορία:Ολυμπιονίκες της καλαθοσφαίρισης
Κατηγορία:Αμερικανοί ηθοποιοί κινηματογράφου
Κατηγορία:Εισαχθέντες στο Naismith Memorial Basketball Hall of Fame
Κατηγορία:Εισαχθέντες  στο Hall of Fame της FIBA
Κατηγορία:Αμερικανοί ελευθεροτέκτονες